Äiti parka
Nuku, armas poika, vaan!
 Kärpäsest’ ei haittaa sulla,
 eikä mikään rottakaan
 permannolle saa nyt tulla.

 Nuku! Äiti valvoopi
 lapsen luona; kyynel vuotaa,
 kun on poissa isäsi
 puolison ja lapsen luota.

 Isä meidät ainiaan
 itkemähän yksin jättää.
 Turvatkaamme Jumalaan:
 ollos, kiltti, itkemättä!

 Vaikka nälkään kuolisin,
 en vain sua saata jättää.
 Kuule, kuinka laulankin:
 ollos, kiltti, itkemättä!

 Äiti laulaa lapselleen;
 miks siis lapsi valittaapi?
 Äiti kerii kerälleen,
 sulle vaatteet valmistaapi.

 Jos et rauhaa annakkaan,
 niin en työtä tehdä saata.
 Mitä sitte nautitaan?
 Missä, raukat, saamme maata?

 Nuku, armas! Suloiset,
 kauniit nä’e unikuvat!
 Unissas jos hymyilet,
 murheet multa karkoittuvat.

 Nuku, armas poika, vaan!
 Kärpäsest’ ei haittaa sulla,
 eikä mikään rottakaan
 permannolle saa nyt tulla.